เกิดวาตภัยในพื้นที่ 5 จังหวัดคลี่คลายแล้ว พร้อมสำรวจความเสียหายและช่วยผู้ประสบภัยโดยด่วน
เกิดวาตภัยในพื้นที่ 5 จังหวัดคลี่คลายแล้ว พร้อมสำรวจความเสียหายและช่วยผู้ประสบภัยโดยด่วนนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า อิทธิพลหย่อมความกดอากาศต่ำเนื่องจากความร้อนปกคลุมประเทศไทยตอนบน และความกดอากาศสูงที่แผ่ลงมาปกคลุม สปป.ลาว และทะเลจีนใต้ ทำให้ในช่วงวันที่ 14 – 15 มีนาคมที่ผ่านมา ประเทศไทยมีพื้นที่ได้รับผลกระทบจากพายุฝนฟ้าคะนองและลมกระโชกแรง 5 จังหวัด ได้แก่ จังหวัดร้อยเอ็ด ยโสธร นครนายก สระบุรี และจังหวัดน่าน รวม 6 อำเภอ 11 ตำบล 35 หมู่บ้าน บ้านเรือนประชาชนเสียหาย 97 หลังคาเรือน โดยปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้นแล้ว รวมถึงจัดเจ้าหน้าที่สำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ประชาชนที่ได้รับความเดือดร้อนจากสถานการณ์ภัย สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง